《九日诗》
宋代·苏过

火云收初旦，凄露净中夕。良辰非虚名，菊秀萸更实。

世间孰真乐，心境遇相适。华屋与茅茨，何足系欣戚。

勿云瘴海恶，山水侣吴浙。我有环堵居，危台俯清绝。

及时要行乐，鸡黎随丰乏。真一拨新酿，九华袭前哲。

西邻有书生，破帽衣百结。勿惮往来烦，杯中犹有物。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。